Զելիհայի բախտից հենց այդ պահին տաքսու հետևում սպասող «Տոյոտայի» վարորդի համբերությունը սպառվեց, և նա ազդանշանեց: Զելիհան, ասես արթնանալով սարսափելի երազից, վեր թռավ: Ինքն իրենից վախեցավ: Ինչպես միշտ, անհանգստացավ ուժի հանդեպ ունեցած հակումից: Փորձելով հանդարտվել' մի կողմ շրջվեց' հուսալով, որ բազմությունը կցրվի, մարդիկ իրենց ճանապարհով կգնան, ցանկացավ նրանց միջով անցնել-հեռանալ: Բայց անհանգստությունից այնպիսի սխալ շարժում արեց, որ աջ ոտքը մտավ մայթի դուրս եկած քարի տակ: Նման իրավիճակներում խուճապը թույն է: Ոտքը քարի տակից խուճապահար հանելուն պես կրունկը կոտրվեց: Եթե ամենասկզբից հիշեր այն պատվելի կանոնը, որ երբեք չպետք է մոռանար, այս փորձանքի մեջ չէր ընկնի: